b'\n_START_ARTICLE_\nVerkkokalvorappeuma\n_START_PARAGRAPH_\nVerkkokalvorappeuma (retinitis pigmentosa, RP-tauti) on geneettinen ja melko yleinen silm\xc3\xa4n verkkokalvon eli retinan rappeutumissairaus. Suomessa tautigeeni\xc3\xa4 kantaa noin joka 80. ihminen ja esiintyvyys on 1/4\xc2\xa0000. Joskus tauti kuuluu osana Usherin oireyhtym\xc3\xa4\xc3\xa4n. Verkkokalvorappeuma alkaa ensin h\xc3\xa4m\xc3\xa4r\xc3\xa4sokeutena ja etenee n\xc3\xa4k\xc3\xb6kent\xc3\xa4n supistumiseksi, ns. "putkin\xc3\xa4\xc3\xb6ksi", mutta n\xc3\xa4k\xc3\xb6kyky ei heikkene, ja jopa pitk\xc3\xa4lle edennytt\xc3\xa4 RP-tautia sairastava pystyy lukemaan pient\xc3\xa4 teksti\xc3\xa4, vaikka esimerkiksi kasvojen tunnistaminen ja liikkuminen vieraissa paikoissa on hankalaa. _NEWLINE_Sairaus etenee v\xc3\xa4hitellen, ja usein retinitikko tottuu heikkoon n\xc3\xa4k\xc3\xb6\xc3\xb6ns\xc3\xa4 eik\xc3\xa4 huomaa sairautensa etenemist\xc3\xa4. Osa verkkokalvorappeumaa sairastavista saattaa sokeutua t\xc3\xa4ysin, mutta suurimmalla osalla s\xc3\xa4ilyy osittainen n\xc3\xa4k\xc3\xb6kyky. _NEWLINE_Verkkokalvorappeuma johtuu verkkokalvon sauvasolujen v\xc3\xa4hitt\xc3\xa4isest\xc3\xa4 tuhoutumisesta. Tuhoutumisen arvellaan johtuvan monen eri geenin mutaatiosta, joka aiheuttaa verkkokalvolle ruskeaa pigmentti\xc3\xa4. _NEWLINE_Sairauteen ei ole hoitokeinoa._NEWLINE_Suomen Retinitis-yhdistys ry on perustettu vuonna 1973.'